བོད་ཀྱི་དེང་རབས་རྩོམ་རིག་དང་སྲོལ་རྒྱུན་རྩོམ་རིག་བར་གྱི་འབྱུང་ཁུངས་ཀྱི་འབྲེལ་བར་རྟོགས་དཔྱོད་བྱེད་རྒྱུ་ནི་ཧ་ཅང་གལ་ཆེ་ཞིང་ཤུགས་སྣོན་རྒྱག་དགོས་པའི་གནས་ཤིག་ཡིན་པར་སྨོས་མ་དགོས་ཏེ།བོད་ཀྱི་དེང་རབས་རྩོམ་རིག་ནི་དུས་ཡུན་རིང་པོའི་བོད་ཀྱི་སྤྱི་ཚོགས་ལོ་རྒྱུས་དང་ཆོས་ལུགས་རིག་གནས།དེ་མིན་ཡུལ་སྲོལ་གོམས་གཤིས་བཅས་རིག་གནས་ཀྱི་རྒྱུ་ཕུན་སུམ་ཚོགས་པའི་རྨང་གཞི་དང་།ཁྱད་པར་དུ་ནང་ཆོས་བོད་དུ་དར་བས།ནང་བསྟན་གྱི་གསུང་རབ་དང་རྩོམ་རིག་སྒྱུ་རྩལ་དང་།དེ་མིན་རྒྱ་གར་གྱི་རིག་བྱེད་རྩོམ་རིག་དཔའ་པོའི་ལོ་རྒྱུས་སྙན་ངག་རིང་མོ་གཉིས་ལ་སོགས་པའི་རྩོམ་རིག་གི་བསྟན་བཅོས་མང་བོ་ལོ་ཙྰའི་ལམ་ནས་བོད་ཡིག་ཏུ་འགྱུར་པས།བོད་ཀྱི་ས་གནས་རྩོམ་རིག་ལ་འཕོ་འགྱུར་དང་འཕེལ་རྒྱས་བྱུང་བར་ཤུགས་རྐྱེན་ཆེན་པོ་ཐེབས་ཏེ།སྔོན་གྱི་དམངས་ཁྲོད་ཀྱི་ངག་རྒྱུན་གྱི་རྣམ་པར་གནས་པའི་བོད་ཀྱི་གདོད་མའི་རྩོམ་རིག་གི་རྣམ་པ་རིམ་བཞིན་རྩོམ་པ་པོའི་རྩོམ་རིག་གི་རྣམ་པར་གྱུར་པས།བོད་ཀྱི་སྔ་མའི་ངག་རྒྱུན་རྩོམ་རིག་ལས་རྩོམ་པ་པོའི་རྩོམ་རིག་དང་དམངས་ཁྲོད་རྩོམ་རིག་གཉིས་སུ་གྱེས།རྩོམ་པ་པོའི་རྩོམ་རིག་གིས་བོད་ཀྱི་རྩོམ་རིག་ལོ་རྒྱུས་སྟེང་དར་རྒྱུན་གྱི་རྩ་བའི་གོ་གནས་བཟུང་ཡོད།མཁས་པའང་ཇི་སྙེད་ཅིག་བྱུང་ཞིང་སྤྱི་ཚོགས་ཀྱི་ཤུགས་རྐྱེན་དང་སྐད་གྲགས་ཆེ་བས།བོད་ཀྱི་རྩོམ་རིག་འཕེལ་རྒྱས་ཀྱི་ཁ་ཕྱོགས་ལ་གཙོ་ཁྲིད་དང་ཁ་ལོ་བྱེད་པའི་ནུས་པ་འདོན་བཞིན་ཡོད།དམངས་ཁྲོད་རྩོམ་རིག་ནི་རིག་གནས་ཀྱི་ཆུ་ཚད་དམའ་བའི་དམངས་ཁྲོད་ན་ཅུང་ཟད་གདོད་མའི་རྣམ་པར་གནས་པ་དང་།མངོན་སུམ་གྱི་ཚོར་སྣང་དང་བབ་ཆགས་པའི་བསམ་པའི་འཁྱེར་སོའི་སྒོ་ནས་མིའི་རྩ་བའི་རང་བཞིན་དང་གདོད་མའི་འདོད་མོས་དང་སྟོབས་ཤུགས་སྣ་ཚོགས་མཚོན་པ་དང་།ཚེ་སྲོག་གི་ཉམས་ལེན་འཚོ་བའི་ཉམས་མྱོང་ལས་རྟོགས་པའི་ཚོར་སྣང་དང་།གདོད་མའི་དམིགས་པ་དང་དྲན་པ་སྣ་ཚོགས་མཚོན་བཞིན་ཡོད་པ་མ་ཟད།མི་རིགས་རང་གི་སྒྱུ་རྩལ་གྱི་བསམ་གཞིགས་དང་བསམ་པའི་འཁྱེར་སོ་མཚོན་པ།མཚོན་ཐབས་ཀྱི་རྣམ་པ་ལ་རྟེན་འབྲེལ་གྱི་བསམ་གཞིགས་དང་འཆར་སྣང་།གབ་ཚིག་དང་དཔེར་བརྗོད།གཏམ་རྒྱུད་དམ་ལྷ་སྒྲུང་སོགས་ཀྱི་གདོད་མའི་དཔེ་དོན་གྱི་སྦྱོར་སྟངས་བཅས་བེད་སྤྱད་ཅིང་འཕེལ་རྒྱས་སུ་བཏང་བས།རྩོམ་པ་པོའི་རྩོམ་རིག་གི་འཕེལ་རྒྱས་ལ་བསམ་བློའི་རྒྱུ་དང་རྣམ་པའི་དཔེ་སྲོལ་ཕུན་སུམ་ཚོགས་པ་བཏོན་ཡོད།།